
A V I Z

asupra propunerii legislative privind  modificarea şi  completarea articolului 31 din Ordonanţa de urgenţă  nr.110/2011 pentru  modificarea  şi  completarea unor acte normative în domeniile sănătăţii şi protecţiei sociale


În conformitate cu prevederile art.95 din Regulamentul Camerei Deputaţilor, republicat, cu  modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare,  cu propunerea legislativă  privind modificarea şi  completarea articolului 31 din Ordonanţa de urgenţă  nr.110/2011 pentru  modificarea  şi  completarea unor acte normative în domeniile sănătăţii şi  protecţiei soaciale, transmis cu adresa  nr. Pl-x 45 din 18 februarie 2013, înregistrată sub nr.31/219 din 19 februarie 2013. 
Conform dispoziţiilor art.75 alin.(1) din Constituţia României, republicată şi ale art. art.92 alin. (9) pct.1 din Regulamentul Camerei Deputaţilor, republicat, cu  modificările şi completările  ulterioare,  Camera Deputaţilor este Cameră  decizională. 

Senatul, în calitate de primă Cameră sesizată, a respins propunerea legislativă la data de 12 februarie 2013.  

             
În temeiul prevederilor art. 61 din Regulamentul Camerei Deputaţilor, republicat, cu modificările şi completările  ulterioare, Comisia a dezbătut iniţiativa legislativă susmenţionată, în şedinţa din  26 februarie 2013.



Propunerea  legislativă  are ca obiect  modificarea şi  completarea art.31 din Ordonanţa de urgenţă a Guvernului nr.77/2011 privind  stabilirea  unei contribuţii pentru  finanţarea unor  cheltuieli în domeniul  sănătăţii, cu  completările  ulterioare, în sensul înlăturării obligaţiei de plată a contribuţiei producătorilor din industria  farmaceutică asupra  veniturilor brute de  profit ale operatorilor din lanţul de distribuţie precum şi introducerea unui  plafon al  contribuţiei producătorilor, calculată pentru vânzările de medicamente generice.
  

Membrii Comisiei au examinat iniţiativa legislativă supusă avizării, expunerea de motive, avizul  favorabil al Consiliului Legislativ nr.418  din 25 mai 2012. 
În urma dezbaterilor, cu unanimitate de  voturi, s-a hotărât avizarea  negativă  a iniţiativei legislative,  având în vedere că prin  Ordonanţa Guvernului nr.17/2012 privind reglementarea unor măsuri  fiscale – bugetare, republicată în Monitorul Oficial al României, Partea I, nr.611 din data de 24 august 2012, la Secţiunea a II a „Reglementări privind  contribuţia trimestrială prevăzută de Legea nr.95/2006 privind reforma în domeniul sănătăţii, cu modificările şi completările ulterioare, şi de Ordonanţa de urgenţă a Guvernului nr.77/2011 privind stabilirea unei contribuţii pentru  finanţarea unor cheltuieli în domeniul sănătăţii” se tratează exhaustiv problematica taxei de clawback, inclusiv modificarea formulei de calcul a acesteia începând cu trimestrul IV al anului 2012, astfel că propunerea  legislativă nu este în concordanţă cu  reglementările mai sus menţionate, Totodată, dispoziţiile iniţiativei legislative de la art.31 alin.(1) nu pot fi aplicate retroactiv.


În raport  de obiectul şi conţinutul  reglementării, proiectul de lege face parte din categoria legilor ordinare.

             VICEPREŞEDINTE,                                    SECRETAR,


 Nicolae-Ciprian NICA                       Theodor-Cătălin NICOLESCU  
Consilier  parlamentar
Florica Manole

